През януари и февруари на 1944 г. „Шигуре“ участва в няколко ескортни мисии. След бомбардировка на САЩ над Трук понася големи щети, поемайки точно попадение от бомба върху оръдие номер 2, при което 21 души са загинали и 45 – ранени. След това се завръща до Палау за извънреден ремонт и на 22 март отива в Сасебо, където повредената оръдейна кула е заменена от две тройни 25-mm зенитни оръдия тип 96. След приключване на ремонтите на 11 май, „Шигуре“ ескортира „Мусаши“ и самолетоносачите „Читосе“, „Чийода“ и „Зуихо“ до Тауитауи и от там до Давао. На 8 юни „Шигуре“ спасява 110 оцелели от „Харусаме“, след което се сражава със съюзнически крайцери и разрушители, при което загиват 7 и са ранени 15 души. След битката във Филипинско море спасява оцелели от самолетоносача „Хийо“. През юли ескортира конвой до Окинава и през август заедно с крайцера „Кину“ извършва транспортни мисии от Сингапур до Бруней, Манила и Палау. През октомври участва в битката при залива Лейте, като поема щета от бомба, довела до общо 11 жертви, а впоследствие е единственият оцелял кораб от битката при протока Суригао, претърпявайки големи поражения. На 27 октомври се завръща в Бруней. През ноември се завръща в Сасебо за ремонт, като се предполага, че по пътя е потопила USS „Граулър“. След потапянето на самолетоносача „Унрю“, „Шигуре“ и „Моми“ спасяват 146-имата оцелели.